Y Grefydd Bahá'í yng Nghymru

Dechreuodd y Grefydd Bahá'í yng Nghymru yn fuan ar ôl yr Ail Ryfel Byd fel rhan o'r hyn a elwir gan ddilynwyr y Grefydd Bahá'í yn "fudiad yr arloeswyr" pan symudodd tua 60% o Bahá'íaid gwledydd Prydain i ymgartrefu o'r newydd ac ymledu'r ffydd.: "The Bahá'í Faith in the United Kingdom - A Brief History" Roedd hynny'n cynnwys sefydlu'r ffydd Bahá'í yng Nghymru. Arolygir a threfnir y ffydd yng Nghymru gan Gyngor Baha'i Cymru.

Y dilynydd Bahá'í cyntaf i ymsefydlu yng Nghymru oedd Rose Jones, a symudodd i Gaerdydd o Lundain yn 1942. Yn 1947 ymunodd Joan Giddings â hi. Yn 1948 sefydlwyd y Cynulliad Ysbrydol Lleol (sef yr enw Bahá'í am ganolfan addoli leol) cyntaf yng Nghymru yng Nghaerdydd. Yn 1961 cafwyd y Cynulliad Ysbrydol Lleol cyntaf i fod yn drwyadl Gymreig pan sefydlwyd canolfan ym Mhontypridd. Cyhoeddwyd y llenyddiaeth Bahá'í gyntaf yn y Gymraeg yn 1950.

Heddiw mae'r rhan fwyaf o ddilynwyr Bahá'í yn byw yn ne Cymru. Ceir cynyulliadau Bahá'í lleol yn Abercarn, Abertawe, Caerffili, Caerdydd, Caerfyrddin, Cas-gwent, Casnewydd, Conwy, Llanelli, Maesteg, Sir Fynwy a'r Wyddgrug.

Sefydlasid Cynulliad Ysbrydol Cenedlaethol ar gyfer Prydain ac Iwerddon yn 1930, a gofrestrwyd fel elusen yn 1967, ac yn 1972 ymrannodd y cynulliad hwnnw yn ddau gydag un ar gyfer y DU a'r llall ar gyfer Gweriniaeth Iwerddon. Ar hyn o bryd does dim Cynulliad Ysbrydol Cenedlaethol ar gyfer Cymru na gwledydd eraill Prydain ar wahân.

Gweler hefyd
 Crefydd Bahá'í
 Crefydd yng Nghymru

Cyfeiriadau

Dolenni allanol
 Gwefan Cyngor Bahá'í Cymru
  Bahá'íaid Caerffili 
  Bahá'íaid Caerdydd 

Cymru
Baha'i